Jano van Gojeno portretas (aut. Gerard ter Borch)
**Janas van Gojenas** (ol. **Jan van Goyen**, 1596 m. sausio 13 – 1656 m. balandžio 27 d.) – olandų XVII a. tapytojas, grafikas. Vienas pirmųjų realistinio peizažo kūrėjų olandų dailėje.

Biografija
----------

Janas van Gojenas gimė 1596 m. sausio 13 d. Leidene. Jo tėvas buvo batsiuvys, kuris domėjosi piešimu. Van Gojenas pradėjo mokintis tapybos būdamas apie 10 metų amžiaus. Jis mokėsi pas keletą mokytojų Leidene, po to mokėsi pas Willem Gerritsz Horno mieste. Tikriausiai, apie metus praleido Prancūzijoje. Apie 1614 m. apsistojo Harleme, kur mokėsi pas Esaias van de Velde, kuris padarė įtakos Van Gojeno ankstyvajam stiliui. 1618 m. Van Gojenas vedė Annetje Willemsdr van Raelst Leidene. Gali būti, kad Van Gojeno stilių paveikė Jan Porcellis. 1625 m. Van Gojenas įsigijo namą Leidenę, kurį vėliau nupirko Jan Porcellis. Apie 1630 m. princo Oraniečio sekretorius mini Van Gojeną, kaip aukštos reputacijos tapytoją-peizažistą.

1632 m. J. van Gojenas persikraustė į Hagą, kur 1634 m. tapo miesto piliečiu. Buvo išrinktas vietos dailininkų gildijos vyresniuoju 1638 ir 1640 metais. Žinoma, kad 1635 m. Van Gojenas įsigijo namą, o 1636 m. pradėjo dviejų namų statybas Hagoje. Savo mirties 1656 m. balandžio 27 dieną Van Gojenas buvo labai prasiskolinęs, nes prarado dideles sumas nesėkmingai investavęs į tulpių gvazdikėlių verslą. Van Gojenas susilaukė 3 dukterų, kurių viena ištekėjo už žymaus dailininko Jano Steno, kita − už dailininko Jacques de Claeauw. Dailininkas palaikė ryšius su peizažistais Pieter de Molijn, broliais Salomon van Ruysdael ir Isaack van Ruisdael. Daug keliavo ir piešė Olandijos miestų apylinkių eskizus. Paveiksluose tapė Reino, Valo, Maso upių vaizdus, Ševeningeno kopas. Peizažų erdvę dailininkas vienijo meistriškai įvaldyta rudos, mėlynos, žalios ir pilkos tonų kaita. Van Gojenas buvo labai produktyvus dailininkas, žinoma apie 1200 jo paveikslų ir daugiau nei 1000 piešinių. Žinomiausiu jo darbu įvardijamas ypač didelių matmenų Hagos vaizdas, kurį jis sukūrė 1650-51 m. miesto rotušei.

Darbų galerija
--------------

* „Kaimas prie upės" (1636, Senoji pinakoteka, Miunchenas) „Kaimas prie upės" (1636, Senoji pinakoteka, Miunchenas)
* „Peizažas su dviem ąžuolais" (1641, Amsterdamo valstybinis muziejus) „Peizažas su dviem ąžuolais" (1641, Amsterdamo valstybinis muziejus)
* „Malūnas prie upės" (1642, Nacionalinė Londono galerija) „Malūnas prie upės" (1642, Nacionalinė Londono galerija)
* „Žiemos peizažas su figūromis ant ledo" (1643, Thyssen-Bornemisza muziejus, Madridas) „Žiemos peizažas su figūromis ant ledo" (1643, Thyssen-Bornemisza muziejus, Madridas)
* „Peizažas su Arnheimo miesto vaizdu" (1646, Museum Kunstpalast, Diuseldorfas) „Peizažas su Arnheimo miesto vaizdu" (1646, *Museum Kunstpalast*, Diuseldorfas)
* „Arnheimo miesto vaizdas" (1646, Kopenhagos valstybinis dailės muziejus) „Arnheimo miesto vaizdas" (1646, Kopenhagos valstybinis dailės muziejus)
* „Hagos vaizdas iš pietryčių pusės" (1650, Hagos istorijos muziejus, Haga) „Hagos vaizdas iš pietryčių pusės" (1650, Hagos istorijos muziejus, Haga)
* „Harlemo ežeras" (1656, Štedelio meno institutas, Frankfurtas prie Maino) „Harlemo ežeras" (1656, Štedelio meno institutas, Frankfurtas prie Maino)

Išnašos
-------

1. ↑  Walter A. Liedtke. „Dutch Paintings in the Metropolitan Museum of Art, Volumes 1-2". New York, -2007. p.224
2. ↑  Walter A. Liedtke. „Dutch Paintings in the Metropolitan Museum of Art, Volumes 1-2". New York, -2007. p.224

Nuorodos
--------

|  |  |
| --- | --- |
|  | **Vikiteka: Jan van Goyen** – vaizdinė ir garsinė medžiaga  |

* Jan van Goyen Encyclopaedia Britannica tinklalapyje
* Jan van Goyen WGA tinklalapyje
* Londono nacionalinės galerijos informacija
* Vašingtono nacionalinės meno galerijos informacija